Diari Oficial de la Generalitat Valenciana


Sumari del DOGV 7138, del 24-10-2013 (2013/10745)

RESOLUCIÓ de 27 de setembre del 2013, de la Direcció General d'Avaluació Ambiental i Territorial, en què s'ordena la publicació de les declaracions d'impacte ambiental dels expedients 36/09 AIA Xeresa i 15/09 AIA Almoines.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7138

Data del DOGV
:   24-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10411


Data del document
:   27-09-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Almoines
    * Xeresa
    * impacte ambiental

RESOLUCIÓ de 27 de setembre del 2013, de la Direcció General d'Avaluació Ambiental i Territorial, en què s'ordena la publicació de les declaracions d'impacte ambiental dels expedients 36/09 AIA Xeresa i 15/09 AIA Almoines. [2013/10117]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, en el qual establix que una vegada transcorregut el termini assenyalat en l'article 26 sense que s'hi hagen plantejat discrepàncies, i sense perjuí que siga notificada al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 36/09 AIA Xeresa i 15/09 AIA Almoines.  
  
«Declaració d'impacte ambiental  
  
Dades de l'expedient en el Servici d'Avaluació Ambiental Estratègica  
Expedient: 36/4489-ZBU.  
Títol: modificació puntual del PGOU de Xeresa «Reclassificació de l'Ombria del Molí», SNUP-3.  
Promotor: Ajuntament de Xeresa (València).  
Autoritat substantiva: Conselleria de Medi Ambient, Aigua, Urbanisme i Habitatge. Comissió Territorial d'Urbanisme de València.  
Localització: el paratge de l'Ombria del Molí es localitza al sud-oest del nucli urbà de Xeresa.  
Descripció del projecte  
Objecte del projecte: l'objecte d'este projecte és la modificació de l'ordenació del sòl de l'Ombria del Molí, una àrea de sòl de 35,86 hectàrees de superfície, que confronta pel nord, en la part més baixa, amb el camí de la Penya Negra i el barranc de Carritx; a l'est amb l'autopista AP-7; pel sud, en la part més alta, amb sòl no urbanitzable protegit forestal; i a l'oest amb sòl no urbanitzable protegit corresponent a la pedrera de Gualde. De les 35,86 hectàrees de l'àrea objecte d'actuació, 22,79 estan classificades actualment com a sòl urbanitzable, constituïdes pel SUNP-3 i pel parc públic que s'hi adscriu, així com 13,07 hectàrees corresponents a sòl no urbanitzable comú. Es proposa la classificació del sòl que ocupa l'àrea d'estudi com a no urbanitzable amb la categoria de protegit (SNUP-4 Forestal).   
  
  
Tramitació administrativa  
El 30 de gener de 2009, l'Ajuntament de Xeresa, a través de la Secció de Planejament del Servici Territorial d'Ordenació del Territori de la Direcció Territorial de València, envià la documentació relativa al projecte avaluat, constituïda per l'expedient administratiu municipal, l'estudi d'impacte ambiental i el projecte de modificació puntual, i es va incoar l'expedient d'avaluació d'impacte ambiental corresponent.  
  
Segons un certificat municipal del 18 de febrer de 2008, subscrit pel secretari de l'Ajuntament de Xeraco i amb el vistiplau de l'alcalde, en la sessió plenària extraordinària del 13 de febrer de 2008 s'acordà aprovar provisionalment el projecte de modificació puntual del PGOU de Xeresa per a la reclassificar l'Ombria del Molí, sector SNUP-3, d'acord amb els articles 83.2.b de la Llei 16/2005, de 16 de desembre, de la Generalitat, Urbanística Valenciana, i 216.2 del Decret 67/2006, de 19 de maig, en què s'aprovava el Reglament d'Ordenació i Gestió Territorial i Urbanística.  
  
1. Informació pública   
D'acord amb el certificat emés pel secretari de l'Ajuntament de Xeresa del 5 de març de 2008, el projecte, incloent-hi l'estudi d'impacte ambiental, va ser sotmés a informació pública pel termini d'un mes per mitjà de la publicació d'edictes en el diari Levante, el 27 de febrer de 2008, i en el DOCV núm. 5716, del 4 de març de 2008. En el període esmentat es va presentar una al·legació, el contingut de la qual no es desenrotlla en esta resolució perquè no es considera de caràcter mediambiental.  
2. Requeriment d'informació o documentació complementària  
El 6 d'abril de 2009 es remeté un requeriment de documentació al Servici Territorial d'Ordenació del Territori de València, i una còpia d'este requeriment a l'Ajuntament de Xeresa, dels informes que a continuació s'indiquen, que calien per a poder continuar l'avaluació ambiental del projecte: - informes sol·licitats per part de l'Ajuntament de Xeresa, el 15 d'abril de 2008, a la Confederació Hidrogràfica del Xúquer i a la Demarcació de Carreteres de l'Estat, respectivament; atés que entre la documentació administrativa municipal remesa al Servici d'Avaluació Ambiental Estratègica s'adjuntava una còpia d'estes sol·licituds.   
  
  
Informes sectorials  
1. Informe de la Secció Forestal de la Direcció Territorial de València, del 28 de maig de 2009, en què s'establixen les consideracions que a continuació se citen textualment:  
- «Estudiada la documentació presentada per l'Ajuntament de Xeresa en relació amb la normativa del sòl protegit forestal, seria convenient afegir que es regirà per la normativa en matèria forestal vigent.»  
  
- «Es comprova que no s'hi fa menció dels camps de cítrics que hi ha en l'actualitat; es considera necessari fer una referència a la seua situació i, si es volen classificar com a protecció forestal, com es farà la transició i, si no, classificar-los com a sòl no urbanitzable comú.»   
  
2. Informe del Servici de Prevenció d'Incendis i Sanitat Forestal, de la Direcció General de Gestió del Medi Natural, de l'11 de juny de 2009, en què s'indica que «la zona objecte de reclassificació de l'Ombria del Molí SUNP-3 va ser afectada per un incendi forestal l'any 2006, per la qual cosa caldrà ajustar-se al que disposa la legislació vigent referent a la reclassificació de terrenys incendiats.»   
  
3. Informe del Servici d'Ordenació Sostenible del Medi, de la Direcció General de Territori i Paisatge, del 16 d'abril de 2009, en què, en l'àmbit de les seues competències, s'informa respecte de la idoneïtat del contingut dels articles de les normes urbanístiques del PGOU, que arrepleguen la regulació del sòl no urbanitzable protegit, i s'indiquen les consideracions que a continuació es detallen:  
- La zona sud de l'àrea corresponent a l'Ombria del Molí, objecte de reclassificació, està afectada territorialment per les figures de protecció següents:  
- Lloc d'Importància Comunitària (LIC) de la Comunitat Valenciana denominat «Serres del Mondúber i la Marxuquera» (codi ES5233015), que figura en la segona llista de llocs d'importància comunitària de la regió biogeogràfica mediterrània, publicada en el Diari Oficial de la Unió Europea el 13 de febrer de 2009, per decisió de la Comissió de 12 de desembre de 2008, de conformitat amb la Directiva 92/43/CEE, del Consell, de 21 de maig, relatiu a la conservació dels hàbitats naturals i de la flora i fauna silvestres (transposició a l'ordenament jurídic espanyol per mitjà del Reial Decret 1995/1997, de 7 de desembre).  
  
- Zona d'especial protecció per a les aus (ZEPA) de nova creació denominada Mondúber - Marjal de la Safor, que figura en el projecte d'ampliació de la xarxa de ZEPA de la Comunitat Valenciana (DOCV 5683, de 18 de gener de 2008). Estes zones són espais designats segons la Directiva 79/409/CEE, del Consell, de 2 d'abril, relativa a la conservació de les aus silvestres.   
- La Llei 42/2007, de 13 de desembre, del Patrimoni Natural i de la Biodiversitat, establix en l'article 41, apartat 2, que els llocs d'importància comunitària i les zones d'especial protecció per a les aus tindran la consideració d'Espai Protegit Xarxa Natura 2000. La Xarxa Natura 2000 és una xarxa ecològica coherent composta pels LIC, fins que es transformen en zones especials de conservació, i per les ZEPA, la gestió de la qual tindrà en compte les exigències econòmiques, socials i culturals i les particularitats regionals i locals.   
- Mentre s'elaboren i s'aproven les normes de gestió del LIC Serres del Mondúber i la Marxuquera i de la ZEPA proposada Mondúber - Marjal de la Safor, el règim general de conservació d'estos espais, que formen part de la Xarxa Natura 2000, serà l'especificat en els articles 6.3 i 6.4 de la Directiva 92/94/CEE i en l'article 45.4 i 45.5 de la Llei 42/2007, en què es preveuen mecanismes adequats per a garantir la conservació dels hàbitats i espais inclosos en el seu àmbit, incloent-hi l'avaluació dels efectes dels plans i projectes que els afecten.   
  
- Les normes per al sòl no urbanitzable protegit incloses en el PGOU de Xeresa estan arreplegades en el títol IV, article 4.2.5. En cap apartat d'este article queden ressenyats els espais protegits Natura 2000.   
  
L'informe esmentat s'acaba establint el que a continuació es transcriu textualment:  
- «Considerant que una part de la zona a reclassificar (Ombria del Molí - SUNP-3) es troba dins del LIC Serres del Mondúber i la Marxuquera i de la ZEPA proposada Mondúber - Marjal de la Safor, que la reclassificació de sòl urbanitzable a sòl no urbanitzable protegit n'afavorix la conservació com a espai protegit, i revisat el contingut de l'article 4.2.5 del PGOU de Xeresa que arreplega la regulació del sòl no urbanitzable protegit, s'emet un informe favorable del contingut, però no suficient, perquè que no arreplega les mesures de conservació dels espais protegits que formen part de la Xarxa Natura 2000. Respecte d'això, el contingut de la regulació del PGOU de Xeresa pel que fa al sòl no urbanitzable protegit haurà d'ampliar-se i incloure que, fins que no s'elaboren i s'aproven les normes de gestió dels espais protegits que formen part de la Xarxa Natura 2000, el règim general de conservació d'estos espais serà l'especificat en els articles 6.3 i 6.4 de la Directiva 92/43/CEE, del Consell, de 21 de maig, i en l'article 45.4 i 45.5 de la Llei 42/2007, de 13 de desembre.»   
  
4. Informe favorable de la Demarcació de Carreteres de l'Estat de la Comunitat Valenciana, del 15 d'abril de 2008, d'acord amb l'informe corresponent emés per l'enginyer inspector d'explotació de l'autopista de peatge Tarragona-València-Alacant, del 20 de maig de 2008, el contingut del qual es resumix a continuació:  
- En el projecte de modificació puntual del PGOU de Xeraco s'haurà de preveure, en general, el que disposa el capítol III (ús i defensa de la carretera) de la Llei 25/1988, de 29 de juliol, de Carreteres, així com el Reglament General de Carreteres, Reial Decret 1812/1994, de 2 de setembre, en les parts dels dos textos legals que li resulten aplicables.  
  
- Perquè la modificació puntual no supose cap afecció a l'AP-7 ni al trànsit que hi circula, hauran d'atendre's les observacions següents en el moment de dur a terme la modificació:  
  
- En totes les actuacions s'hauran de respectar les diferents línies de domini, servitud, afecció i línia d'edificació marcades per la Llei de Carreteres vigent i pel seu reglament. Es respectaran en paral·lel a l'autopista els 8 metres de la zona de domini i 6 metres més a la seua vora per a la construcció del futur tercer carril de l'AP-7, 14 metres en total des de l'actual aresta de l'explanació de l'autopista. Queda prohibit qualsevol tipus d'obres de construcció, reconstrucció o ampliació des de la línia límit d'edificació fins a l'AP-7 (50 metres comptadors des de la línia blanca exterior de l'explanació de l'AP-7). Igualment, haurà de quedar exempta de cap actuació la zona de servitud (25 metres des de la línia exterior d'explanació).  
- Es tindran en compte els servicis (tanca, tancament, desguassos, etc.) de l'autopista en eixa zona i no en quedarà cap d'afectat; en cas que calguera executar qualsevol tipus d'obra que els afecte, hauran de quedar en les mateixes condicions que estaven, amb l'autorització prèvia d'esta inspecció.  
- En les diferents actuacions en la zona es respectarà o restituirà, si és el cas, el sistema natural de desguassos, especialment els llits, de manera que es permeta la continuïtat del funcionament actual de les obres de desguàs que hi ha en l'AP-7, i es responsabilitzarà el sol·licitant de qualsevol canvi que els afecte.   
- Durant l'execució de qualsevol treball en la zona es disposaran les mesures necessàries que asseguren l'absència de fums o pols que puguen afectar el trànsit de l'autopista.   
- No s'instal·laran indústries que produïsquen fums o pols que puguen afectar el trànsit de l'AP-7.  
- Els projectes de qualsevol obra a realitzar dins de la zona d'afecció de l'AP-7 hauran de ser presentats en esta Inspecció, per a aprovar-los si és procedent.  
- Es requerirà la sol·licitud prèvia d'autorització per part de l'interessat al Ministeri de Foment de qualsevol tipus d'obres, per exemple edificacions, instal·lacions fixes o provisionals, a realitzar en la zona d'influència de l'autopista, zona limitada a la distància de 100 metres des de l'aresta exterior de l'explanació, d'acord amb els articles 21 i següents de la Llei 25/1988 i amb els articles 20 i següents de la Llei d'Autopistes 8/72, de 10 de maig, sense perjuí d'altres competències que hi concórreguen, i del que tipifica l'article 38 de la Llei de Carreteres esmentada.   
Consideracions ambientals i afeccions legals  
- La zona avaluada constituïx un vessant orientat cap al nord, on hi ha afloraments d'aigües que donen lloc a diferents fonts. També hi ha restes d'estructures tradicionals de reg d'una antiga fàbrica de maçoneria; a més, limita més cap al sud amb la font i la bassa del Molí i amb diverses estructures hidràuliques de reg (aqüeducte i séquies). Dins de l'àmbit d'actuació no hi ha més usos o edificacions, a part dels agrícoles en el quadrant nord-oest i les estructures de reg descrites.   
  
- D'acord amb els aspectes ambientals més rellevants arreplegats en l'estudi d'impacte ambiental i observats en la cartografia temàtica de la Conselleria de Medi Ambient, Aigua, Urbanisme i Habitatge, destaca en l'àmbit d'actuació l'existència de formacions vegetals endèmiques característiques associades a la vegetació rupícola i a la vegetació de ribera, mol·luscos d'espècies endèmiques i altres espècies que garantixen la riquesa faunística de l'entorn.  
- La zona d'actuació, encara que limita amb la zona d'afecció de l'AP-7, en queda fora. No obstant això, dins de l'àrea sí que passen dos vies pecuàries, la senda de Penya Negra i la senda Vinyater, les dos amb un ample legal de 8 metres.  
Consideracions jurídiques  
1. El projecte examinat constituïx, segons l'apartat 8.a de l'annex I del Decret 162/1990, de 15 d'octubre, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva del projecte, segons l'article 5 de la Llei 2/1989, d'Impacte Ambiental i concordants del seu reglament.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, en què s'aprova el Reglament per a l'Execució de la Llei 2/1989, d'Impacte Ambiental.  
3. L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989, d'Impacte Ambiental.  
4. L'article 16.2m del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, i de totes les altres accions dutes a terme pels poders públics i pels particulars en el territori de la Comunitat Valenciana.  
  
Per tant, pel que s'ha exposat i fent ús de les facultats que tinc legalment atribuïdes, formule la declaració d'impacte ambiental següent:  
  
  
Primer  
S'estima acceptable, només als efectes ambientals i sense perjuí de l'obtenció prèvia de les autoritzacions sectorials que li siguen aplicables, el projecte de modificació puntual del PGOU de Xeresa relatiu a la reclassificació de l'Ombria del Molí, SUNP-3, sempre que es duga a terme d'acord amb la documentació presentada fins a la data, amb els informes sectorials emesos sobre això i amb els condicionants establits en l'apartat segon d'esta declaració.   
  
Segon  
Es modificaran les normes urbanístiques del Pla General d'Ordenació Urbana de Xeresa relatives a la regulació del sòl no urbanitzable protegit (article 4.2.5), per a incorporar-hi les determinacions següents, d'acord amb el que s'ha exposat en els informes elaborats pel Servici de Prevenció d'Incendis i Sanitat Forestal (11 de juny de 2009), Secció Forestal de la Direcció Territorial de València (28 de maig de 2009), Servici d'Ordenació Sostenible del Medi (16 d'abril de 2009) i la Demarcació de Carreteres de l'Estat de la Comunitat Valenciana (15 d'abril de 2008) demanats fins a la data d'emissió de la resolució present:   
1. En els sòls afectats per incendis forestals caldrà ajustar-se al que disposa la legislació vigent referent a la reclassificació de terrenys incendiats.  
2. El sòl no urbanitzable protegit forestal es regirà pel que disposa la normativa vigent en matèria forestal.   
3. Mentre s'elaboren i s'aproven les normes de gestió dels espais protegits que formen part de la Xarxa Natura 2000, el règim general de conservació d'estos espais, quan afecten sòl no urbanitzable protegit, serà l'especificat en els articles 6.3 i 6.4 de la Directiva 92/43/CEE, del Consell, de 21 de maig, i en l'article 45.4 i 45.5 de la Llei 42/2007, de 13 de desembre. Quan ja estiguen aprovades, es modificaran les normes urbanístiques del PGOU incorporant-hi la normativa que regule la gestió d'estos espais.   
També es complirà el que especifica l'informe de la Demarcació de Carreteres de l'Estat de la Comunitat Valenciana, del 15 d'abril de 2008, per tal que la modificació puntual no supose cap afecció a l'AP-7 ni al trànsit que hi circula; estes consideracions s'arreplegaran en un apartat concret de la normativa urbanística, específic per al sector avaluat, l'Ombria del Molí. També caldrà preveure el que disposen el capítol III («Ús i defensa de la carretera») de la Llei 25/1988, de 29 de juliol, de Carreteres, i el Reglament General de Carreteres, Reial Decret 1812/1994, de 2 de setembre, en les parts dels dos textos legals que hi siguen aplicables.  
  
  
Abans de l'aprovació definitiva d'esta modificació puntual, d'acord amb l'informe de la Secció Forestal de la Direcció Territorial de València del 28 de maig de 2009, s'elaborarà una anàlisi de la situació actual dels camps de cítrics que hi ha en l'àmbit avaluat, amb la indicació, a més, de si es volen classificar com a protecció forestal, i en este cas s'indicarà com es durà a terme la transició i, en cas contrari, classificar-los com a sòl no urbanitzable comú. Este annex s'elaborarà com a complementari al projecte i serà remés a la Secció Forestal, amb l'objecte que n'informe favorablement i que en remeta una còpia a la CTU.   
  
  
  
Tercer  
Notificar als interessats que contra esta resolució, pel fet que és un acte de tràmit que no posa fi al procediment ni produïx indefensió, no es pot interposar cap recurs, sense perjuí que utilitzen els mitjans que en defensa del seu dret consideren pertinents.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb l'article 28 del Decret 162/1990, de 15 d'octubre, del Consell de la Generalitat Valenciana, en què s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 9 de juliol de 2009.- La directora general de Gestió del Medi Natural: María Ángeles Centeno Centeno.»  
  
«Declaració d'impacte ambiental  
  
Dades de l'expedient en el Servici d'Avaluació d'Impacte Ambiental.  
Expedient: 15/2009 € AIA.  
Títol: Pla Especial de Reserva de Sòl Dotacional Esportiu.  
Promotor: Ajuntament d'Almoines.  
Autoritat substantiva: Ajuntament d'Almoines i CTU.  
Localització: Almoines (València).  
Descripció del projecte  
1. Objecte de projecte  
L'objectiu del pla especial és l'ampliació de la xarxa primària de dotacions públiques per a ús dotacional esportiu, dins del sistema d'equipament comunitari previst per l'Homologació Global Modificativa de les Normes Subsidiàries d'Almoines, sobre terrenys classificats com a sòl no urbanitzable comú.  
2. Descripció de les característiques més rellevants del projecte  
El terme municipal d'Almoines se situa al sud de la província de València, en la comarca de la Safor. El nucli urbà dista uns 70 km de la capital de província.   
L'instrument de planejament vigent és l'Homologació Global Modificativa de les Normes Subsidiàries d'Almoines, que van ser aprovades definitivament per la Comissió Territorial d'Urbanisme en sessió de 26 de novembre de 1999.   
L'àmbit de l'actuació se situa al sud del terme municipal, limita amb el sòl urbà, amb una extensió de 10.905,00 m² situats a la vora del poliesportiu municipal. Aproximadament un 40 % del sòl pertany a l'Ajuntament. S'emplaça en l'espai delimitat per:  
  
- Nord: nucli urbà d'Almoines. Sòl urbà.  
- Sud: terme municipal de Beniarjó. Sòl no urbanitzable de protecció agrícola.  
- Est: camp de futbol El Castell. Sòl dotacional esportiu.  
- Oest: sòl no urbanitzable comú.  
Es tracta d'una àrea fonamentalment periurbana ocupada per terrenys dedicats actualment a l'ús agrícola, principalment al cultiu de tarongers.  
3. Alternatives  
Les possibles alternatives respecte de la solució adoptada queden condicionades per les característiques pròpies del projecte. S'utilitza l'única zona disponible que limita amb les actuals instal·lacions esportives i s'agrupa tot l'equipament municipal destinat a ús públic esportiu.  
Tramitació administrativa  
1. Admissió a tràmit  
El 19 de gener de 2009, el Servici Territorial d'Ordenació del Territori va remetre a este servici documentació relativa al Pla Especial de Reserva de Sòl Dotacional Esportiu del municipi d'Almoines, i es va incoar el corresponent expedient d'avaluació d'impacte ambiental, amb número 15/3323-JUD.  
2. Informació pública  
L'estudi d'impacte ambiental es va exposar al públic, juntament amb la resta de la documentació tècnica, segons l'edicte publicat en el DOCV núm. 5878, de 24 d'octubre de 2008, i l'anunci en el diari Levante del 17 d'octubre de 2008.  
Durant el període d'informació pública no es van presentar alternatives ni al·legacions, segons consta en el certificat de la secretaria de l'Ajuntament d'Almoines emés el 26 de novembre de 2008.  
3. Peticions d'informació o documentació complementària  
El 19 de febrer de 2009 es va fer un requeriment de documentació al Servici Territorial d'Ordenació del Territori, i se'n va enviar una còpia a l'Ajuntament d'Almoines. És una petició que es referia a la carència de documentació tècnica, d'informes i de certificats.  
El 12 de maig de 2009 l'Ajuntament d'Almoines va remetre la documentació sol·licitada.  
El 19 de maig de 2009 es va fer una consulta a la Direcció General de Territori i Paisatge per a demanar-li un informe sobre l'estudi d'integració paisatgística presentat, de conformitat amb l'article 11 de la Llei 4/2004, de 30 de juny, d'Ordenació del Territori i Protecció del Paisatge.  
  
Consultes. Informes sectorials i participació  
No s'han rebut informes sectorials durant el procés d'avaluació d'impacte ambiental.  
Afeccions legals  
Després de les consultes de les cartografies temàtiques i dels estudis que integren els sistemes d'informació territorial de la Conselleria de Medi Ambient, Aigua, Urbanisme i Habitatge, publicats per la COPUT, s'observa que l'actuació no resulta incongruent amb cap. No es detecten afeccions sobre l'àrea d'estudi ni s'afecta de manera directa espais protegits per una legislació sectorial pròpia en matèria ambiental.  
No hi ha planejament especial o directrius que imposen limitacions a la requalificació de l'àmbit d'actuació basant-se en raons de protecció d'espais naturals, forests d'utilitat pública i jaciments arqueològics. Les vies pecuàries que travessen el municipi estan fora de l'àmbit d'actuació del Pla Especial.  
El límit sud de la parcel·la es troba a uns 100 m de l'autovia AP-7. També a 50 m de la CV-680, carretera de la Diputació. Caldrà grafiar en els plànols les zones de protecció d'estes infraestructures viàries. D'acord amb la Llei 6/1991, de 27 de març, de Carreteres de la Comunitat Valenciana, les zones esmentades es qualificaran com a espai lliure de reserva viària on no es permet cap ús. La parcel·la haurà de modificar el perímetre i reduir la superfície, si fóra necessari, per a adaptar-se a esta circumstància.   
L'estudi d'impacte ambiental no inclou un estudi de la possible afecció al patrimoni històric i cultural de l'àrea del projecte. Només menciona un «impacte neutre» sobre el patrimoni històric i arqueològic. Tampoc s'han proposat mesures preventives per a evitar l'afecció de béns patrimonials desconeguts que pogueren aparéixer durant l'execució de les actuacions proposades. En tot cas, no consta en l'expedient un informe de la Direcció General de Patrimoni Cultural Valencià.  
  
Consideracions ambientals  
1. Els terrenys objecte de requalificació estan a la vora d'àrees ja consolidades per l'edificació, integrades en el paisatge de caire urbà del municipi d'Almoines.  
Com que es tracta d'una ampliació del poliesportiu que ja existix, els accessos i les infraestructures són els de la instal·lació actual en funcionament i amb capacitat suficient per a acollir l'ampliació proposada.  
  
2. Actualment les parcel·les estan dedicades a l'activitat agrícola. El sòl té una capacitat d'ús agrícola elevada. Són camps de tarongers sobretot, amb diferents graus d'ús i conservació. Hi ha alguns plàtans i carrasques en la delimitació de l'actual instal·lació esportiva, i males herbes.  
Segons l'estudi d'impacte ambiental, la zona serà dotada d'arbres i de vegetació d'acord amb l'actuació.  
3. La proximitat del nucli urbà d'Almoines i l'ús agrícola fan que la fauna de la zona no es considere significativa ni amb espècies d'interés catalogades.  
4. L'orografia de les parcel·les afectades és plana.  
La vulnerabilitat a la contaminació dels aqüífers de la zona és alta.  
Després de requerir els informes i els certificats corresponents relacionats amb la suficiència de recursos hídrics i la generació d'aigües residuals i de residus sòlids urbans, des de l'Ajuntament es va concretar que la instal·lació que pretén executar-se consistix en un camp de futbol de gespa artificial, cosa per la qual l'actuació no implica augments en consum d'aigua o en aigües residuals i residus sòlids urbans.  
  
No obstant això, almenys caldrà aigua per a reg i gestionar els residus generats. L'estudi d'impacte ambiental no aporta informació sobre la gestió d'estos servicis al municipi d'Almoines.  
  
5. El clima, mediterrani litoral, es caracteritza per temperatures benignes, de mitjana 16 ºC, i un règim de pluges concentrat en la primavera i la tardor.  
Segons el PATRICOVA no hi ha risc d'inundació en la zona, encara que està a uns 250 m d'una zona amb risc d'inundació 1.  
  
6. Segons l'estudi d'impacte ambiental, es pot produir un lleu increment de sorolls i vibracions per l'ús de les noves instal·lacions. Un impacte que es considera compatible i lleu.   
7. Respecte al paisatge, els redactors de l'estudi d'impacte ambiental es remeten a l'estudi d'integració paisatgística elaborat. L'àmbit d'actuació està a uns 200 m del paisatge protegit Serpis.  
  
8. L'estudi d'impacte ambiental identifica i valora individualment els possibles impactes ambientals que poden derivar-se de l'actuació proposada, i conclou que la «valoració quantitativa dels impactes ambientals derivats del desenrotllament del projecte ens indica que el risc d'impacte global representaria un efecte positiu».   
Les principals mesures correctores estan en el control de l'impacte derivat de l'execució del projecte en fase de construcció, amb l'aplicació de totes i cada una de les mesures proposades, sempre que no entren en contradicció amb la declaració d'impacte ambiental present.  
  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental anterior a la resolució administrativa que s'adopte per a la seua aprovació definitiva, segons l'article 5 de la Llei d'Impacte Ambiental i concordants del seu reglament, annex I, apartat 8.g del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, en què s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat, en la Llei 2/1989, de 3 de març, de la Generalitat Valenciana i en les altres disposicions que hi són aplicables.  
3. L'article 16.2.m del Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, emet la declaració d'impacte ambiental següent:  
  
Primer  
S'estima acceptable, als efectes ambientals i sense perjuí de l'obtenció prèvia de les autoritats sectorials que hi siguen aplicables, el projecte sobre el Pla Especial de Reserva de Sòl Dotacional Esportiu d'Almoines, promogut per l'Ajuntament d'Almoines, sempre que es duga a terme d'acord amb la documentació presentada i amb els condicionants establits a continuació.  
  
  
Segon  
Condicionants per a l'aprovació del projecte:  
- S'obtindrà l'informe sobre l'estudi d'integració paisatgística, en compliment de l'article 11 de la Llei 4/2004, de 30 de juny, d'Ordenació del Territori i Protecció del Paisatge, que serà emés per la Direcció General de Territori i Paisatge de la Conselleria de Medi Ambient, Aigua, Urbanisme i Habitatge. Les consideracions que es desprenguen de l'informe seran considerades pròpies de la declaració present.  
  
- En compliment de l'article 11 de la Llei 4/1998, d'11 de juny, del Patrimoni Cultural Valencià, haurà d'obtindre's l'informe favorable de la Direcció General de Patrimoni Cultural Valencià. Si l'informe fóra desfavorable, també ho seria esta declaració d'impacte ambiental.  
  
- L'àmbit del Pla Especial no podrà ocupar la zona de protecció d'infraestructures viàries. Caldrà grafiar en els plànols del projecte el traçat d'eixes infraestructures i les seues zones de protecció.  
  
Tercer  
Condicionants per al desenrotllament del projecte:  
- S'apunten diverses consideracions per a minimitzar els impactes ambientals derivats de l'actuació projectada:  
- S'haurà de dur a terme una recollida selectiva dels residus generats durant les obres d'urbanització, i cada un dels residus generats s'haurà de gestionar d'acord amb les seues característiques fisicoquímiques. S'haurà de definir una àrea on depositar els contenidors destinats a este efecte, i indicar les mesures a adoptar per a evitar fugues, abocaments accidentals, vessaments, etc., que puguen produir-se durant l'emmagatzematge temporal dels residus.  
- Durant la fase d'execució s'haurà de preveure i identificar una zona per a l'arreplega dels materials a emprar en les obres d'urbanització i edificació, per tal d'evitar l'ocupació dels terrenys limítrofs. Així mateix, s'haurà de definir l'àrea on quedarà aparcada temporalment la maquinària d'obra indicant, si és el cas, el lloc on es duran a terme les labors de neteja i manteniment de les màquines. També es recorda que els canvis d'oli, filtres i qualsevol altre residu de manteniment de maquinària i de vehicles hauran de ser correctament gestionats pel taller o pel gestor de residus tòxics i perillosos degudament autoritzat.  
- En el cas que els cultius adjacents s'hagen vist afectats durant les obres d'urbanització, s'hauran de realitzar els treballs de restitució de l'estat anterior.  
- Els residus originats amb la tala dels arbres i el desbrossament dels terrenys es gestionaran de manera adequada a la seua naturalesa. Queda prohibida la incineració in situ d'estos residus o de qualsevol altre tipus. Caldrà entregar-los a empreses autoritzades perquè els gestionen correctament, per exemple amb el compostatge.  
  
- Els residus que es generen en fase de funcionament, els perillosos i els no perillosos, hauran de ser gestionats a través d'un gestor autoritzat d'acord amb la legislació sectorial.  
- Hauran de realitzar-se les obres necessàries per a mantindre el reg de les parcel·les en producció adjacents a l'actuació.  
- L'aparició de jaciments arqueològics, paleontològics o etnogràfics durant l'execució de les obres determinarà l'obligació de suspensió dels treballs, de delimitació del perímetre d'afecció, de notificació immediata a la Conselleria de Cultura i Esport i d'adopció de les mesures pertinents per a protegir-los i conservar-los, d'acord amb la Llei 4/1998, d'11 de juny, de la Generalitat Valenciana, del Patrimoni Cultural Valencià.  
  
  
Quart  
Es notifica a les parts interessades que contra la resolució present, pel fet que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos consideren pertinents.  
  
Quint  
La declaració d'impacte ambiental present es publicarà en el Diari Oficial de la Comunitat Valenciana, d'acord amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
Cosa que li notifique per al seu coneixement i efectes oportuns.  
  
València, 14 de juliol de 2009. La directora general de Gestió del Medi Natural: M. Ángeles Centeno Centeno.»  
  
València, 27 setembre de 2013.- El director general d'Avaluació Ambiental i Territorial: Juan Giner Corell.